b'\n_START_ARTICLE_\nCuriosity\n_START_SECTION_\nApsaugos nuo kar\xc5\xa1\xc4\x8dio sistema\n_START_PARAGRAPH_\nTemperat\xc5\xabra Marso pavir\xc5\xa1iuje gali svyruoti nuo -130 iki 30\xc2\xa0\xc2\xb0C. Palaikyti stabilesnei temperat\xc5\xabrai marsaeigyje naudojama au\xc5\xa1inimo skys\xc4\x8diu sistema.\n_START_SECTION_\nBorto kompiuteris\n_START_PARAGRAPH_\n\xe2\x80\x9eCuriosity\xe2\x80\x9c \xc4\xafrengti du kompiuteriai\xc2\xa0\xe2\x80\x93 pagrindinis ir atsarginis. Jie abu turi 200 MHz spartos procesorius, 256 MB darbin\xc4\x97s atminties, 2 GB atmintin\xc4\x99. Juose veikia specialiai kosminiams aparatams skirta operacin\xc4\x97 sistema \xe2\x80\x9eVxWorks\xe2\x80\x9c.\n_START_SECTION_\nTyrim\xc5\xb3 prietaisai\n_START_PARAGRAPH_\nInstrumentai, pavadinti \xe2\x80\x9eCheMin\xe2\x80\x9c ir SAM, yra svarbiausi marsaeigio tyrim\xc5\xb3 \xc4\xafrankiai, kuriais galima atlikti i\xc5\xa1samius uolien\xc5\xb3 tyrimus. I\xc5\xa1 viso SAM gal\xc4\x97s i\xc5\xa1tirti 74 m\xc4\x97ginius.\n_START_SECTION_\nRadioizotopinis termoelektrinis generatorius\n_START_PARAGRAPH_\nKaip ir kiti kosminiai aparatai, siun\xc4\x8diami \xc4\xaf ilgo laikotarpio misijas, marsaeigis turi ilgai veikian\xc4\x8di\xc4\x85 \xe2\x80\x9ebaterij\xc4\x85\xe2\x80\x9c\xc2\xa0\xe2\x80\x93 atomin\xc4\xaf elektros generatori\xc5\xb3. Jis sveria 5\xc2\xa0kg ir tiekia 100 vat\xc5\xb3 galios srov\xc4\x99 vis\xc4\x85 par\xc4\x85.\n_START_SECTION_\nRadiacijos lygio matuoklis\n_START_PARAGRAPH_\nJis matavo kosmin\xc4\x97s radiacijos lyg\xc4\xaf visos kelion\xc4\x97s \xc4\xaf Mars\xc4\x85 metu ir tur\xc4\x97jo patikrinti, ar toki\xc4\x85 kelion\xc4\x99 kada nors gal\xc4\x97t\xc5\xb3 atlaikyti ir \xc5\xbemogus. Jis taip pat tirs, koks kosmin\xc4\x97s spinduliuot\xc4\x97s lygis veikia Marso pavir\xc5\xa1iuje.\n_START_SECTION_\nKomunikacijos\n_START_PARAGRAPH_\nTrij\xc5\xb3 tip\xc5\xb3 radijo ry\xc5\xa1io antenos atlieka skirtingas funkcijas\xc2\xa0\xe2\x80\x93 viena perduoda surinktus duomenis \xc4\xaf palydovus, per antr\xc4\x85j\xc4\x85 atkeliauja instrukcijos i\xc5\xa1 \xc5\xbdem\xc4\x97s, tre\xc4\x8dioji skirta kritiniams atvejams, per j\xc4\x85 galima nusi\xc5\xb3sti borto kompiuteriui komand\xc4\x85 \xe2\x80\x9epersikrauti\xe2\x80\x9c.\n_START_SECTION_\nTikslai ir u\xc5\xbeduotys\n_START_PARAGRAPH_\nKaip Marso tyrim\xc5\xb3 dalis \xe2\x80\x9eCuriosity\xe2\x80\x9c turi kelis svarbiausius tikslus\xc2\xa0\xe2\x80\x93 pad\xc4\x97ti i\xc5\xa1siai\xc5\xa1kinti, ar Marse kada nors buvo s\xc4\x85lygos gyvybei, nustatyti vandens poveik\xc4\xaf planetai, tirti Marso klimat\xc4\x85 ir geologij\xc4\x85. Misija pad\xc4\x97s nustatyti \xc5\xbemogaus nusileidimo Marse galimybes.\n_START_SECTION_\nRezultatai ir eiga\n_START_PARAGRAPH_\n2012\xc2\xa0m. rugs\xc4\x97jo 27 d. NASA mokslininkai paskelb\xc4\x97, kad Curiosity rado senovini\xc5\xb3 upi\xc5\xb3 vag\xc5\xb3 po\xc5\xbeymi\xc5\xb3, o tai \xc4\xafrodo, kad Marse buvo vandens._NEWLINE_2012\xc2\xa0m. gruod\xc5\xbeio 3 d. Curiosity \xc4\xafvykd\xc4\x97 pirm\xc4\x85 intensyvi\xc4\x85 planetos dirvo\xc5\xbeemio analiz\xc4\x99 ir jame rado vandens, sieros ir chloro p\xc4\x97dsak\xc5\xb3. Tuo pa\xc4\x8diu buvo aptikta sieros dioksido ir sieros vandenilio._NEWLINE_2013\xc2\xa0m. liepos 21 d. marsaeigis Marso pavir\xc5\xa1iumi nuva\xc5\xbeiavo 100,3 metrus, tai dvigubai daugiau nei bet kuri\xc4\x85 misijos dien\xc4\x85._NEWLINE_Iki 2013\xc2\xa0m. rugpj\xc5\xab\xc4\x8dio m\xc4\x97nesio marsaeigis \xc4\xaf \xc5\xbdem\xc4\x99 persiunt\xc4\x97 apie 190 GB duomen\xc5\xb3, padar\xc4\x97 daugiau nei 36 000 didel\xc4\x97s rai\xc5\xa1kios nuotrauk\xc5\xb3, lazerinis \xc4\xaftaisas buvo panaudotas 75 000 kart\xc5\xb3, o odometras parod\xc4\x97, kad buvo nuva\xc5\xbeiuota 1 760\xc2\xa0m._NEWLINE_2013\xc2\xa0m. rugs\xc4\x97jo 26 dien\xc4\x85 buvo paskelbta, kad i\xc5\xa1tyrus Marso dirvos m\xc4\x97ginius, jame rasta 2 procentai vandens.'